**RONDEL CU FLORI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

RONDEL CU FLORI

În valea Orinocului cresc flori

Pe care n-am să le mângâi nicicând.

Dar le visez aprinsele culori

Şi le ascund în fiecare gând.

Alunecând, mereu alunecând,

Plutind departe, între cer şi nori,

În valea Orinocului cresc flori

Pe care n-am să le mângâi nicicând!

Ascund cu greu în fiecare rând

Nemărginirea clipelor din zori.

Şi simt în suflet tainic fremătând

Un dor de-a fi zburând printre cocori.

În valea Orinocului cresc flori

Pe care n-am să le mângâi nicicând!